पेडणें ः देवान दरेका मनशाक कसली ना कसली कला दिल्या. देवान दिल्ले कलेचो बरो उपेग करप इतलेंच आमच्या हातांत आसता. मातयेंतल्यान गणेशमुर्ती घडोवप ही लेगीत एक कलाच. हे कलेची जाण आशिल्ले कितलेशेच कलाकार गोंयांत आसात. पार्से वाठारांतली बिंदिया भानुदास गवंडी ही तातूंतलीच एक.
 बिंदिया भानुदास गवंडी ही फाटल्या कितल्याश्याच वर्सां सावन मातयेच्यो गणेशमुर्ती करता. जे मेरेन माती मोव आसता ते मेरेन ते मातयेंतल्यान सुंदर आनी सुबक मुर्ती घडोवपाची कला तिणें आपलो माव मुरारी गवंडी हांचे कडल्यान शिकून घेतली. जून म्हयनो लागलो की तिका गणेशमुर्ती करपाचे वेध लागतात. ती आपले चित्रशाळेंत ल्हान आकारा पासून व्हड गणेशमुर्ती तयार करता. उपरांत म्हापश्यां व्हरून त्यो विकता. सदांच हांसतें मुखामळ आशिल्ली बिंदिया चलयांक वा बायलांक स्वताच्या पांयार उबीं रावपा खातीर उर्बाय दिता. बिंदिया गवंडी दर वर्सा 180 परस चड मुर्ती तयार करता.
 बिंदियाचो घोव भानुदास होवूय तिका आदार करता. श्रद्धा आनी साईश हीं तिचीं भुरगींय गणेशमुर्ती करपाच्या कामांत रमतात. गणपती साकारपांत तिका आदार करतात. श्रद्धा गवंडी ही नाट्यकलाकार. ती उच्च माध्यमीक विद्यालयांत शिकयता. सुत्रसंचालनूय करता. ती मुर्तींचें रंगकाम करता. साईश मुर्ती खातीर लागपी माती मोव करता.
 पेडणें म्हालांतल्या वारखंड आनी मांद्र्यां गणपती खातीर लागपी माती भरपूर मेळटा. पूण इतलें आसुनूय कांय जाण प्लास्टर आॅफ पॅरीसच्यो मुर्ती हाडून विकतात. त्यो मातयेच्या मुर्तीं परस सवाय आसतात.
 कसलीय कला आपणावपाची आसत तर आवड आनी सवड आसूंक जाय. आवड आनी सवड हांची सांगड घालूंक कळूंक जाय. आयचे पिळगेक मातयेंत हात घालपाची आवड आसा. पूण तांकां फावो तें मार्गदर्शन मेळूंक जाय. मूर्त तयार करतना तातूंत जीव ओतलो की ती मूर्त जिवंत दिसूंक लागता. कसलीय कला उणाक दर्ज्याची नासता अशें बिंदिया गवंडी हांणी सांगलें.
 मुर्तीकारांनी मातयेच्याच मुर्तींचो वापर करचो आनी पर्यावरणाची समतोल राखचो. पर्यावरणाचो समतोल राखलो जाल्यार मनीस आनी जीवजिवावळ तशेंच जनावरां हांकां जगतना अडचणी येवच्यो नात. कसलेंय काम मना पासून करात. तशें केल्यारूच 100 टक्के येस मेळटा अशें मत युवा कलाकार श्रद्धा गवंडी हांणी उक्तायलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 